钦定古今图书集成/理学汇编/文学典/第110卷 > 王士性
## 钦定古今图书集成/理学汇编/文学典/第110卷 > 王士性

按《临海县志》：“士性，字恒叔，号太初。为诸生，读书过目
成诵。性磊落不群，不治生产，家甚贫。隆庆己巳，学使
林按台首拔异等，以天下士目之。既而游学武林，尝
以天地之英华，不能郁阏而不宣之物，而为山川之
人，而为文章。由是慕尚子平为人，有小天下狭九州
之概。作为诗文，幽深竣削，孤情独往。万历癸酉，隽贤”
书上春官不第，遂入金华山，东南行二百里至仙都，
经年而返。丁丑成进士。戊寅赴确山任，过临安，曰：“余
居恒素心泉石，几欲考卜湖畔，良缘未偶。今捧檄朗
陵，念走风尘，未卜再游何日。”遂遍游武林，作《湖山六
记》。既莅政，持大体，不屑屑细务，夙驾星分，著心人外。
辛巳秩满，例得代篆，上阀阅，遂由宛入洛，取道登封，
游嵩高，旋历中州，行二千三百里，尽得其胜。内陞礼
科给事中。建言《漕河水利》诸疏，极切时弊。乙酉，丁母
忧。丙戌，苫块中，慨然曰：“南海之墟有二越焉：于越当
其北，瓯越当其南。生长台宕，席其山川，而山川不知
可乎？”于是入四明海，登普陀，转姚江，出曹娥，走鉴湖，
上禹穴。既而渡钱塘，下桐庐，过严陵，入兰溪，复东南
至永，由乐清游雁宕而归。仍入天台山，结庐于华顶
桃源之麓。明年，以为三吴南龙之委也，其奇秀甲天
下，与二越称，不可不以次举。复发天台，过胥江，登虎
丘，入太湖，眺金焦、北固三山。至金陵九华山，自白岳
而返。戊子服阕北上，驻帆济宁，趋曲阜观孔子庙庭。
遂由泰安登岱宗，凡齐、鲁之名山川，无不览焉。入都，
给事礼垣，以为“汉、唐、宋五陵，曲江、艮岳、鸡鸣牛首，非
百官赐汤沐之地耶？今乃束于功令，未敢越宿。出都
门，徒柱笏而望西山爽气，人生几何，其为消阻精神
也何限矣！”乃乘间而游西山。是年秋，奉命典试四川，
所经燕、赵、韩、魏、宋、卫、中山之墟，无不穷览“其名胜。”取
道华阴，遂登华岳，出宝鸡，渡渭水，入益门关。试事毕，
登峨眉，题名于天门石。间道而西，复游恒岳。闻命转
广西参议。遂自蜀入粤，道经衡阳，复游衡岳。于是五
岳遍历矣，皆天之假公时与地与官，以毕公志。自是
由粤藩转滇臬副使。己丑赴粤，则有太湖山、庐山、楚
江诸记。己丑莅粤，则有《桂海志》、“七星岩”、“独秀山”、“訾家
洲”诸记。辛卯入滇，则有“泛舟昆明池”、“历太华诸峰”、“游
九鼎山”诸记。庚寅行部，则有“点苍山”、“鸡足山”诸记。公
盖无时不游，无官不游，而文章即于是灿焉耳。癸巳
陞大理寺少卿。乙未擢都察院右佥都御史，巡抚河
南。例不当辞，而公力辞，遂改南鸿胪寺正卿。公意气
凌霄，一官为寄。天下有九州履其八。所未到者，闽耳
诸名山，自五岳而外，穷幽极险，凡一岩一洞、一草一
木之微，无不精订。他若堪舆所述，象胥所隶，千名百
种，无不罗而致之。笔札之间，有《五岳游记》十二卷、《广
游志》二卷行世。析津杨体元又刻其佚稿《广志释》六
卷于武林。公卒于万历戊戌，年五十有二。子立毂，字
紫芝，中万历丙午乡试，授新淦令。见“对簿”冤号，遂解
组归。终太夫人养，即祝发于西湖禅林。忽一日，焚沐
作偈，召徒众，示以去来，趺坐而逝。乔、梓，盖皆烟霞中
人欤？